เรื่องร้องเรียน: ร้องเรียน ตลาดนัดเฮียชุ้น พิกัดอยู่ระหว่างซอยบางกระดี่16 และ18 จัดคอนเสิร์ตรบกวนเสียงดังอีกแล้ว เริ่มมีเสียงตั้งแต่6โมงเย็น จนถึง 23:33น.      และตั้งแต่ 10:45 น. มีการเร่งเสียงให้ดังแบบลั่นสนั่นขึ้นเรื่อยๆ ตะโกนโหวกแหวกเป็นช่วงๆ เหมือนไร้คนควบคุมใดๆ      ได้มีการแจ้งตำรวจสน.แสมดำไป ตำรวจลงพื้นที่ตักเตือนและแจ้งกลับมาว่า >>"คอนเสิร์ตแห่งนี้ มีใบอนุญาตการใช้เครื่องขยายเสียง จากเขตบางขุนเทียน ถึงเวลา 23:00น."<< หากใบอนุญาตนี้มีจริง อยากทราบว่าที่ผ่านมาหลายปี เขตรับรู้ความเดือดร้อนของประชาชนในพื้นที่มาโดยตลอด แม้แต่เขตเองยังเข้าไปตักเตือนในหลายครั้ง    เหตุผลในการอนุญาตให้มีการจัดคอนเสิร์ตกลางแจ้งในที่ชุมชน ลักษณะทำมาหากินโดยใช้อุปกรณ์เครื่องขยายเสียง สร้างความเดือดร้อนรำคาญแก่ผู้อื่นในยามวิกาล "เป็นความเดือดร้อนแก่สังคม ประชาชนหลายคนต้องเสียสุขภาพกายและจิต เพียงเพื่อผลประโยชน์ส่วนตัวของผู้สร้างความเดือดร้อนผู้เดียว" อยากทราบว่า เจ้าหน้าที่เขตพิจารณาอนุญาตจากปัจจัยอะไร? อนุญาตด้วยเหตุผลใด?  ได้ไตร่ตรองถึงประชาชนที่ต้องเดือดร้อนหรือไม่ อย่างไร?    แล้วการใช้เครื่องขยายเสียงเกินเวลาที่ให้ เขตจะทำอย่างไรกับการฝ่าฝืนนี้? เพราะที่ผ่านมาหลายปีก็ฝ่าฝืนมาได้ตลอด และยังสามารถสร้างความเดือดร้อนได้จนถึงทุกวันนี้  อยากให้ชี้แจง และแจ้งมาตรการที่จะดำเนินแก้ไขกลับมาให้ประชาชนที่เดือดร้อนกันมาตลอด ได้ทราบถึงรายละเอียด
การดำเนินการของเจ้าหน้าที่: ขอบพระคุณสำหรับข้อมูลครับ สำนักงานเขตบางขุนเทียนโดยฝ่ายสิ่งแวดล้อม ขอเรียนแจ้งให้ทราบถึงรายละเอียดการดำเนินการตรวจสอบ เรื่องร้องเรียนกรณีดังกล่าวดังนี้  - สถานที่ดังกล่าวคือ ตลาดบางกระดี่ CH โปรโมชั่น (ตลาดเฮียชุ้น) ตั้งอยู่ ระหว่างซอย บางกระดี่ซอย 16 และ บางกระดี่ซอย 18 แขวงแสมดำ เขตบางขุนเทียน กรุงเทพมหานคร มีการดำเนินการจัดการแสดงดนตรี และใช้เครื่องขยายเสียงในวันที่ 12 กุมภาพันธ์ 2566 ตั้งแต่เวลา 18.00 น. เป็นต้นไป โดยไม่ได้รับอนุญาตจากเจ้าพนักงานท้องถิ่น   - เจ้าหน้าที่ฝ่ายสิ่งแวดล้อมดำเนินการตรวจสอบเรื่องร้องเรียน เมื่อวันที่ 13 กุมภาพันธ์ 2566 ไม่พบการแสดงดนตรีดังกล่าว และพิจารณาแล้วการดำเนินการลักษณะดังกล่าว อาจก่อให้เกิดความเดือดร้อนให้กับประชาชนที่อาศัยบริเวณใกล้เคียง จึงได้มีการออกหนังสือแนะนำตามแบบเจ้าพนักงานสาธารณสุข ฯ ห้ามมิให้มีการจัดงานแสดงดนตรีและเครื่องขยายเสียงโดยมิได้รับอนุญาตจากเจ้าพนักงานท้องถิ่น และการกระทำใดๆที่อาจก่อให้เกิดความเดือดร้อนรำคาญกับประชาชนผู้พักอาศัยในบริเวณใกล้เคียง ทั้งนี้ หากมีการจัดการแสดงดังกล่าวโดยมิได้รับอนุญาตฯ เจ้าหน้าที่จะดำเนินการตามกฎหมายอย่างเคร่งครัดต่อไป   ขอบพระคุณครับ
ความเห็นของผู้แจ้ง: นี่ไม่ได้เรียกว่าจัดการปัญหาเลยค่ะ คำถามที่ถามไปทั้งหมดไร้คำตอบ การแก้ไขปัญหาไม่แจ้ง คอนเสิร์ตเขียนอยู่ว่าจัดวันที่ 12 ไปวันที่13 ก็ต้องไม่มีอยู่แล้วค่ะ ตอบข้างๆคูๆมาตลอดหลายปีที่มีปัญหาแบบนี้แย่มากๆ
พื้นที่: แขวงแสมดำ เขตบางขุนเทียน กรุงเทพมหานคร